KOMISIJOS REGLAMENTAS (EB) Nr. 859/2009
2009 m. rugsėjo 18 d.
iš dalies keičiantis Reglamento (EB) Nr. 244/2009 nuostatas dėl ekologinio projektavimo reikalavimų, taikomų nekryptinių buitinių lempų ultravioletinei spinduliuotei
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. liepos 6 d. Europos Parlamento ir Tarybos direktyvą 2005/32/EB, nustatančią ekologinio projektavimo reikalavimų energiją vartojantiems gaminiams nustatymo sistemą ir iš dalies keičiančią Tarybos direktyvą 92/42/EEB bei Europos Parlamento ir Tarybos direktyvas 96/57/EB ir 2000/55/EB (1), ypač į jos 15 straipsnio 1 dalį,
atsižvelgdama į 2009 m. kovo 18 d. Komisijos reglamentą (EB) Nr. 244/2009, kuriuo įgyvendinant Europos Parlamento ir Tarybos direktyvą 2005/32/EB nustatomi nekryptinių buitinių lempų ekologinio projektavimo reikalavimai (2),
pasikonsultavusi su Ekologinio projektavimo konsultacijų forumu,
kadangi:
(1)
Remiantis įrodymais, pateiktais priėmus Reglamentą (EB) Nr. 244/2009, volframo halogeninės lempos be antrojo lempos apgaubo (visų pirma halogeninės tinklo įtampos lempos su G9 ir R7s cokoliais, tačiau taip pat labai žemos įtampos halogeninės lempos) negali atitikti reglamento 5 lentelėje nustatyto ribinio UV-C ultravioletinės spinduliuotės dydžio. Todėl nuo 2009 m. rugsėjo 1 d. šios lempos vidaus rinkoje būtų uždraustos.
(2)
Palaipsniui atsisakyti lempų su G9 ir R7s cokoliais ketinama tik vėliau, nes jos yra plačiai naudojamos ir kol kas neturima jų pakaitalo, kuris tiktų šviestuvams, pritaikytiems tokioms lempoms. Reglamento (EB) Nr. 244/2009 21 konstatuojamojoje dalyje nustatyta, kad taikant priemonėje nustatytus reikalavimus halogeninės lempos su G9 ir R7s cokoliu tam tikrą ribotą laiką gali likti rinkoje. Šis laikotarpis reglamente nenurodytas, tačiau nebuvo siekiama nuo 2009 m. rugsėjo 1 d. uždrausti UV-C spinduliuotės reikalavimų neatitinkančių lempų, jei jos atitinka kitus reglamento reikalavimus.
(3)
Direktyvos 2005/32/EB 15 straipsnyje nustatyta, kad dėl ekologinio projektavimo reikalavimų gaminio funkcionalumas naudotojo požiūriu neturėtų pakisti, dėl jų neturėtų atsirasti pernelyg didelių išlaidų, jie neturėtų padaryti pastebimo neigiamo poveikio pramonės konkurencingumui ir turėtų būti nustatyti atsižvelgiant į atitinkamus Bendrijos teisės aktus.
(4)
Svarbu užtikrinti, kad ES rinkai pateiktos lempos būtų saugios naudoti. 2006 m. gruodžio 12 d. Europos Parlamento ir Tarybos direktyva 2006/95/EB dėl valstybių narių įstatymų, susijusių su elektrotechniniais gaminiais, skirtais naudoti tam tikrose įtampos ribose, suderinimo (3) (Žemos įtampos direktyva) reglamentuojama elektrotechninių gaminių, naudojamų esant 50-1 000 V kintamos srovės įtampai ir 75-1 500 V nuolatinės srovės įtampai, spinduliuotė. Ultravioletinės spinduliuotės ribos nustatytos susijusiuose darniuosiuose standartuose, taikomuose tinklo įtampos ir labai žemos įtampos (pvz., 12 V ir 24 V) volframo halogeninėms lempoms, bet ne kompaktiškoms liuminescencinėms lempoms. 2001 m. gruodžio 3 d. Europos Parlamento ir Tarybos direktyvoje 2001/95/EB dėl bendros gaminių saugos (4) nustatytas bendrasis reikalavimas, kad rinkai tiekiami gaminiai būtų saugūs.
(5)
Būtina užtikrinti Reglamento (EB) Nr. 244/2009 ir kitų Bendrijos teisės aktų, susijusių su nekryptinių buitinių lempų ultravioletine spinduliuote, nuoseklumą. Todėl Reglamentas (EB) Nr. 244/2009 turėtų būti atitinkamai iš dalies pakeistas.
(6)
Šiame reglamente nustatytos priemonės atitinka pagal Direktyvos 2005/32/EB 19 straipsnio 1 dalį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 244/2009 pakeitimas
Reglamento (EB) Nr. 244/2009 II priedas iš dalies keičiamas pagal šio reglamento priedą.
2 straipsnis
Įsigaliojimas
Šis reglamentas įsigalioja pirmą dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugsėjo 18 d.